**Sonja Biserko**

**Reč na promociji knjige Roberta Doniie “Karadžić: arhitekta genocida u Bosni”, 12. oktobra u Beogradu**

Robert Donia je dobro poznat svima koji su pratili suđenja pred Međunarodnim krivičnim sudom za bivšu Jugoslaviju. Njegovo poznavanje regiona, pre svega Bosne, ga je i dovelo u sud kao svedoka - eksperta. Bio je svedok u više procesa, uključujući i suđenje Radovanu Karadžiću. Napisao je brojne ekpertske izveštaje za potrebe Suda među kojima izdvajam njegovu analizu transkripata sednica SkupštineRepublike Srpske od 1992, do 1995. godine.

Posle gotovo dve decenije saradnje sa Haškim sudom, biografija Radovana Karadžića, kako sam autor ističe, prirodan je ishod njegovih dugogodišnjih istraživanja. Najpre zbog toga što je ličnost Radovana Karadžića neodvojiva od rata u Bosni. Naslov knjige u originalu je „Radovan Karadžic, arhitekta bosanskog genocida“ i osvetljava ga kao ključnu ličnost bosanskog rata.Knjiga nije samo biografija Radovana Karadžića već je i precizan opis događaja i uzroka koji su doveli do rata.

Napisane su brojne knjige o ratu u Bosnu, ali knjiga Roberta Donie je jedinstvena po tome što autor veoma pažljivo prikazuje transformaciju Karadžićeve ličnosti i njegovu radikalizaciju koja eskalira uoči kraja rata, kad je očigledno da je na gubitničkoj strani. Već u jesen 1991, Karadžić je delovao manje kao fanatik, a više kao siledžija. Bio je ljut na svakoga ko se usudio da mu protivreči, a posebno na Bošnjake zato što nisu priznali da je „srpski nacionalni cilj opravdan“ i što su „stajali na putu ostvarenja srpskog utopijskog sna“.

Autor za Karadžića kaže da „poseduje intelekt širokog raspona, a njegova inteligencija je imaginativna koliko i analitična“, te da je prošao tranziciju od potpunog odsustva nacionalnog osećaja, do žestokog zagovaranja utopijskog nacionalističkog sna“. Kroz rat je sebe oblikovao kao „mesijansku ličnost“ i posvetio se srpskoj utopijskoj viziji, odnosno kako da tu viziju pretvori u stvarnost.

Donia je u knjizi izneo veoma važna zapažanja o Karadžićevoj ličnosti jer je bio u situaciji da proceni njegovu realnu šansu izbora u situaciji u kojoj se našao kao instalirani vodja bosanskih Srba. Ne samo da je prošao sve dostupne materijale kao što su njegove izjave, intervjui, govori u Skupštini I slično, već je kao svedok proveo sto sati u sudnici sa Karadžićem što mu je dalo priliku da bolje razume njega kao osobu.

Slobodan Milošević je pomogao Karadžiću da uspostavi kontrolu nad nad nacionalističkim pokretom bosanskih Srba i tako postane najmoćniji Srbin preko Drine. Mada je bio Miloševićev čovek od poverenja, kako autor ističe, ipak nije postao njegova ponizna marioneta, već njegov važan saveznik u Bosni. On je zadržao bosansku perspektivu u svim pitanjima, pokušavajući unaprediti interes bosanskih Srba u čemu je i uspevao. Zbog toga je često dolazio i u sukob sa Miloševićem, posebno nakon potpisivanja Vens-Ovenovog plana u Atini 1993. Mada je pod pritiskom pristao na potpisivanje sporazuma u Atini, paljanska skupština ga je jednoglasno odbila, a sam Karadžić se nije potrudio da ih ubedi u suprotno.

Bosanski Srbi i JNA su svoju kampanju osvajanja pokrenuli u aprilu 1992. Goodine, a krajem leta iste godine, 70 odsto bosanske teritorije bilo je okupirano i očišćeno od nesrba. Karadžić je bio žestoki zagovornik politike preseljenja stanovništva, radi stvaranja bezbednije i etnički homogenije teritorije, a neke ideje je direktno pšreuzeo od Stevana Moljevića (Homogena Srbija), koji mu je bio putokaz i prethodnica.

Karadžić je lično naredio blokadu Sarajeva. Planirao je srebrenički pokolj, naredio izvršenje i pokušao opravdati genocid u Srebrenici. Ponosno je tvrdio da je on njegov ključni arhitekt. Donia ukazuje i na odnos izmedju Karadžića i Mladića koji je bio veoma kompetitivan i njih dvojica su otvoreno isticali svoje zasluge u Srebrenici.

Autor ukazuje da je tu akciju poduzeo ne samo zbog prezira prema Bošnjacima, već i zbog srpskih poraza na frontu. Njegova odluka je bila izraz očaja, ali je sprovedena uz poslovnu sračunatost.

Karadžić je bio glavni idejni tvorac tajnog plana o formiranju srpskih institucija, izdao je uputstva o organizovanju organa srpskog naroda u BiH. Autor smatra da je to uputstvo bilo ključni korak u Karadžićevoj transformaciji od frustriranog, gnevnog ideologa u glavnog arhitektu i dirigenta srpskog preuzimanja vlasti.

Njegov gnev je vremenom očvrsnuo, kao i njegova odlučnost da volju srpskog naroda nametne BiH po svaku cenu. Promene su bile duboke i trajne, ističe autor, uz izražavanje duboke želje da fizički kazni lidere Bošnjaka i njihove sledbenike.

Vremenom je stekao samopouzdanje da se beskrupulozno obračuna s Bošnjacima. Karadžić i Milošević pažljivo su kreirali sliku pred medjunarodnom javnošću kako su za pregovore i dijalog, dok su istovremeno tajno na terenu stvarali novu realnost. Nadali su se da će Evropljani primeniti međunarodnui pravni princip samoodređenja da bi priznali nacionalne aspiracije Srba u Hrvatskoj i BiH.

Kad je postalo jasno da će BiH traziti nezavisnost, kao preventivnu akciju, Srbi su u Skupštini 9. januara 1992. proglasili „Republiku srpskog naroda u BiH“. Međutim, Badinterova komisija nije uzimala u obzir etno-nacionalne grupe, zbog čega su srpski nacionalisti odbacili Evropu. Razljućen što Evropa nije prihvatila “morlane i pravne argumente Srba“, Karadžić je krenuo u pravcu suočavanja Evrope politikom svršenog čina, koji će, ako bude potrebno, ostvariti silom.

Kongres srpskih intelektualaca upriličen je neposredno pre (početkom marta 1992) referenduma o nezavisnosti, koji je bio u funkciji uspostavlajnaja javne platforme sa koje će vodeči srpski intelektualci oplakivati patnje srpskog naroda. Da bi opravdao stvaranje srpske države Karadžić se pozivao na Boga, istoriju i srpski narod. Isticao je da nema nijednog Srbina koji bi odbacio konačni strateški cilj srpskog naroda da živi u jednoj državi. I Milorad Ekmečić i Dobrica Ćosić su imali važne uloge u procesu stvaranja Republike Srpske. Ćosić je govorio „Mi moramo sada istrajati, pa što kažu, kom opanci, kom obojci“, dok je Ekmečić obrazlagao da je demografska inverzija prisilila Srbe da se bore za vlastiti opstanak.

Autor zaključuje da Karadžić nije bio žrtva okolnosti, već njihov gospodar. Delovao je promišljeno, odlučno i hladne glave, kao na primer, u okolnostima u kojima se njegov pokret našao u julu 1995. godine. Delovao je zastrašujuće metodično u ostvarivanju svojih ciljeva, krenuvši s provedbom pažljivo osmišljenog plana.

Autor je posebno posvetio pažnju i njegovom odnosu prema međunarodnoj zajednici, njegovoj strategiji „maltretiranja i poniženja“, što mu je na kraju samo naškodilo i dovelo do NATO intervencije. Robert Oven je napisao da je Karadžiću nedostajala Miloševićeva hrabrost i samopouzdanje, a njegovi izgriženi nokti svedoče o prikrivenoj anksioznosti.

Presuda Karadžiću je od posebnog značaja, jer je sveobuhvatna i daje inventar svih zločina, uključujući i genocid. Ona je i svojevrsna osuda ideologije i političkog projekta koga je on sprovodio i čiji je simbol bio. Nažalost presuda Radovanu Karadžiću nije imala odjek u Srbiji. Beograd je nastavio sa svojom strategijom očuvanja Republike Srpske (RS), na čijoj se integraciji u ekonomski i kulturni prostor Srbije strateški radi od potpisivanja Dejtonskog sporazuma. Taj odnos prema RS se prelama i preko interpretacije rata u Bosni koji se tretira kao „oslobodilački rat“ Srba koji su ostvarili „veliku istorijsku pobedu“. Dobrica Ćosić kaže da je „ogromnim žrtvama stvorena Republika Srpska“, odnosno „prva srpska država preko Drine.“ Njenom stvaranju najviše je doprineo upravo Radovan Karadžić.

Sam Karadžić je bio iznenađen presudom, jer je očekivao oslobađajuću presudu. Govorio je da ne postoji razuman sud koji bi njega osudio, a da je Srebrenica višestruko preuveličana;”Kakva god bila presuda meni, ona ne može uticati na sudbinu RS”, rekao je takođe. Nakon izricanja presude izjavio je da ni posle napada u Parizu i Briselu taj tribunal i Evropa ne shvataju sa čim i sa kim su bili suočeni bosanski Srbi devedesetih godina.

Dakle i sada, kad presuda daje precizan inventar zločina, lider RS se vraća na argumentaciju koja je korišćena za početak rata - da je islamski fundamnetalizam razbio Jugoslaviju.

Život Radovana Karadžića, kako ističe autor, predstavlja gorak podsetnik za svakog lidera i svakog građanina da, bez obzira na to koliko cenili vlastiti narod, moramo takođe ceniti one iz drugih naroda kao i čovečanstvo u celini. Čovek sposobnosti koje su mnogo obećavale, on je sebe pretvorio u arhitektu najgorih zločina u Evropi nakon Drugog svetsko rata, tako što je prihvatio iskrivljene vrednosti isključivog nacionalizma.

Autor na kraju postavlja pitanje šta je to u Karadžićevoj ličnosti što ga je navelo da odobri ili naredi masovno zločine nad Srbima. Njegovo obajšnjenje je da odgovor leži u njegovoj preteranoj predanosti utopijskom idealu prepunom taštine. Njegova sposobnost da vlastiti interes ujedini sa srpskim interesima se tokom vremena produbljivala, zajedno s indiferentnošću prema drugima. To je dovelo do toga da odobri i pokrene masovne zločine po kojima će ga zauvek pamtiti.

Zbog svega navedenog, knjiga Roberta Donie ima ogroman značaj za region, ali i širu važnost. Najpre, zbog toga što prikazuje kako se zlo razvija i dobija razmere koje imaju tako dramatične posledice. Brutalni raspad Jugoslavije i posebno, rat u BiH ostavio je strašan bilans. Ljudska dimenzija rata i naročito, duboke psihološke promene do kojih je došlo još nisu na pravi način tretirane. Dodatno,Dejtonski sporazum je sankcionisao ratom ostvarenu etničku podelu, što je uništilo I poslednje tragove multikulturalizma I suživota u Bosni.